8. Formát


Formát tabuľky neexistuje.  Nastavujeme formát buniek, ktorý zahrňuje: formát čísla, zarovnanie, písmo,  ohraničenie, výplň a ochrana.

Existujú tri spôsoby ako bunku formátovať: automaticky, tlačidlami z panelu Formátovanie a pomocou okna Formát buniek.

Príklad „Mzdy 7“

Vráťme sa k zošitu Mzdy1. Uložme ho  pod menom Mzdy7. Experimenty  s formátovaním budeme vykonávať v tomto zošite. 
8.1 Automatický formát


Okno Automatický formát


Otvoríte ho príkazom Automatický formát. Poskytuje 15 preddefinovaných formátov tabuľky. Vyberte si niektorý a pozorujte ho v Ukážke.  Ak stlačíte tlačidlo Možnosti, tak uvidíte pole Použiť formáty, v ktorom môžete určiť, ktoré formáty vypustíte.  

Odstránenie formátov


Označte oblasť, v ktorej chcete formátovanie buniek zrušiť a zadajte príkaz Vymazať(Formáty.

8.2 Panel Formátovanie

Nastavenie formátu čísla  


Iste sa vám nepáči, že v tabuľke Mzdy7, sa každý výsledok zobrazuje na iný počet desatinných miest. Ide o peniaze a preto je žiaduce uvádzať dve desatinné miesta.

Desatinné miesta

Pridanie 


Vyberte oblasť obsahujúcu číselné hodnoty a stlačte tlačidlo Pridať desatinné miesto. Všetky bunky sú formátované na jedno desatinné miesto. Stlačte znova toto tlačidlo. Všetky bunky sú formátované na dve desatinná miesta.

Odobratie 


Počet desatinných miest znížite tlačidlom Ubrať desatinné miesto.

Symbol meny


Symbol meny (nastavený vo Windows) vložíte do bunky stlačením tlačidla Mena.

Kopírovanie formátu


Symbol meny vložte do bunky H2. Do ďalších buniek oblasti  budeme formát kopírovať.

Tlačidlom Kopírovať formát


Vyberte bunku H2, z ktorej kopírujete formát. Stlačte tlačidlo Kopírovať formát. Označte myšou  cieľovú oblasť H3:H8.

Príkazom Prilepiť špeciálne


Skopírujte  zdrojovú bunku H2 do schránky. Vyberte cieľovú oblasť H3:H8. Zadajte príkaz Prilepiť špeciálne. Prepínač Prilepiť prepnite do polohy Formáty.

Vyplnením 


Vyberte bunku H2. Uchopte rukoväť pravým tlačidlom myši a ťahajte cez cieľovú oblasť H3:H8. Po uvolnení myši, z miestnej ponuky vyberte príkaz Vyplniť formáty. 

Metódu môžete použiť iba v prípade, ak zdrojová a cieľová oblasť susedia.
Ťahaním


Tentoraz nebudeme kopírovať formát jednej bunky, ale celej oblasti. Vyberte zdrojovú oblasť H2:H8. Uchopte okraj výberu  pravým tlačidlom myši a presuňte na oblasť F2:F8. Po uvolnení myši, z miestnej ponuky vyberte príkaz Kopírovať sem iba formáty. 

Túto metódu môžete použiť, len ak zdrojová a cieľová oblasť majú rovnakú veľkosť.

Formátovanie písma


Na paneli Formátovanie sú  nástroje, ktoré  už poznáme z Wordu: zoznamy Písmo,  Veľkosť písma, tlačidlá Tučné, Kurziva, Podčiarknuté, Zarovnať doľava, Centrovať, Zarovnať doprava, Zmenšiť zarážku, Zväčšiť zarážku, dvoj–tlačidlá Orámovanie, Farba výplne, Farba písma.

Zlučovanie buniek


Iste by sa vám páčilo, keby titul tabuľky bol v prostriedku. Do bunky A9, napíšte titul tabuľky. Vyberte oblasť A9:H9 a stlačte tlačidlo Zlúčiť a centrovať.

Orámovanie


Bunky je potrebné ešte ohraničiť, pretože mriežka tabuľky sa netlačí. K tomu slúži dvoj–tlačidlo Orámovanie. Ak stlačíte jeho otváraciu časť, môžete si vybrať spôsob ohraničenia. 

Skrytie mriežky


Mriežku skryjete zrušením zaškrtnutia Mriežky v okne Možnosti na karte Zobrazenie v poli Možnosti okna. 
8.3 Okno Formát buniek

Otvorenie 


Príkaz Formát(Bunky. Okno má šesť kariet:  Číslo, Zarovnanie, Písmo, Orámovanie, Vzorky, Ochrana.
Karty

Číslo

Umožňuje nastaviť formát čísla. O tejto karte sme už hovorili v kapitole 4.

Zarovnanie


Obsah bunky je možné zarovnať Vodorovne aj Zvislo. 

Zoznam Vodorovne ponúka sedem možností: Všeobecne, Vľavo (zarážka), Centrovať, Vpravo, Vyplniť, Zarovnať, Centrovať na stred výberu. Väčšina z nich je známa z Wordu. Voľba Všeobecné ponecháva na Excel, aby sám rozhodol o vodorovnom zarovnaní. Pri voľbe Vľavo (zarážka) môžete nastaviť aj zarážku v poli Zarážka. Voľba Vyplniť vyplní celý priestor bunky a to tak, že vložený výraz zopakuje viackrát. Pre centrovanie nadpisu nad tabuľkou výhodne využijete voľbu Centrovať na stred výberu.

Zoznam Zvislo ponúka možnosti: Hore, V strede, Dole, Zarovnať. Implicitná je voľba Dole.

V sekcii Nastavenie textu sú tri zaškrtávacie políčka. Ak zaškrtneme políčko Zalomiť text, tak Excel  zalamovaním textu dodržuje nastavenú šírku stĺpca. Ak zaškrtnete políčko Prispôsobiť bunke, tak Excel prispôsobí veľkosť písma textu tak, aby sa text vošiel celý do nastavenej  šírky stĺpca. Ak zaškrtnete políčko Zlúčiť bunky, tak zlúči vybrané bunky do jednej.

V sekcii Orientácia môžete textom otáčať, buď pomocou Parkovacích hodín alebo zadaním hodnoty do poľa Stupne.

Písmo


Obsahuje zoznamy: Písmo, Rez písma, Veľkosť, Podčiarknutie, Farba, Efekty, ktoré dobre poznáme z Wordu. Nastavené parametre sa použijú u normálneho štýlu, začiarknutím polička Normálne.

Orámovanie


Najprv vyberte oblasť, ktorú chcete orámovať. 

V poli Orámovanie je ukážka, okolo ktorej je osem tlačidiel. S ich pomocou môžete jednotlivé časti orámovania pridávať alebo uberať.

V poli Čiara v zozname Štýl vyberte štýl  čiary a v zozname Farba vyberte farbu čiary orámovania a klepnite na príslušnú čiaru v ukážke. 

Ak v poli Preddefinované stlačíte tlačidlo Vonkajšie, tak vybranou čiarou sa orámuje vonkajší okraj oblasti.

Ak v poli Preddefinované stlačíte tlačidlo Vnútorné, tak  vybranou čiarou sa ohraničia všetky bunky vo vnútri oblasti, okrem vonkajšieho okraja.

Vzorky


Pomocou tejto karty môžete vyfarbiť plochu buniek, dokonca môžete použiť vzorky, či presnejšie rastre. Pracuje sa samozrejme s vybranou oblasťou. V poli Farba vyberiete farbu výplne. V zozname Vzorka vyberiete vzorku výplne.

Ochrana


Táto karta vám umožní zamknúť tabuľku, alebo časť tabuľky, aby ste ju chránili pred sebou, alebo iným užívateľom. Na karte sú dve zaškrtávacie políčka. 

Zabezpečenie bunky

Zaškrtnutie políčka Zamknúť bunky spôsobí, že  vybrané bunky nebude možné editovať.

Zaškrtnutím políčka Skryť vzorce, sa vzorce stanú neprístupné zraku, aj keď naďalej budú fungovať.

Zamknutie buniek a skrytie vzorcov sa prejaví  až po zabezpečení hárku. 

Zabezpečenie hárku


Zadajte príkaz Ochrana(Zabezpečiť hárok. Otvorí sa okno Zabezpečiť hárok, v ktorom nechajte zaškrtnuté všetky tri políčka. Heslo nemusíte zadať.

Zabezpečenie zošita


Zadajte príkaz Ochrana(Zabezpečiť zošit. Nechajte zaškrtnuté všetky políčka. Heslo nemusíte zadať.

Príklad „Mzdy 8“


Zošit  Mzdy8 (kópia zošita Mzdy1) zabezpečte tak, aby sa dali editovať len vstupné údaje a  postup výpočtu bol skrytý.

Postup

Vyberte oblasť B1:C7, kde sú vstupné hodnoty. Na karte Ochrana zrušte zaškrtnutie v políčku Zamknúť bunky.


Vyberte oblasť D2:H7, kde sú vzorce. Na karte Ochrana zaškrtnite  políčko Skryť vzorce.


Nakoniec zabezpečte hárok príkazom Zabezpečiť hárok.
Implicitne boli všetky bunky  tabuľky uzamknuté. Takže sme vlastne odomykali bunky, ktoré nemajú byť chránené.

8.4 Štýl


Štýl je súhrn všetkých formátov, ktoré daná bunka obsahuje a naviac je pomenovaný. Štýl teda obsahuje formát čísla, zarovnania, písma, orámovania vzorky a ochrany.

Definovanie


Nastavte bunkový kurzor do ľubovoľnej bunky, ktorej štýl chcete pomenovať. Zadajte príkaz Štýl. Otvorí sa okno Štýl. Do poľa Názov štýlu napíšte názov nového štýlu. Stlačte tlačidlo Pridať.

Používanie 

Označme oblasť, ktorej má byť priradený daný štýl. Zadajte príkaz Štýl. V zozname Názov štýlu vyberte daný štýl. Všetky bunky vo vybranej oblasti budú naformátované podľa daného štýlu.

Úprava 

Zadajte príkaz Štýl. V zozname Názov štýlu vyberte daný štýl. Stlačte tlačidlo Upraviť. Otvorí sa okno Formát buniek, v ktorom vidíte parametre daného štýlu. Zmeňte niektoré parametre.

Kopírovanie 


Definovaný štýl platí len pre jeden zošit. Ak chcete použiť štýl v inom zošite, môžete ho tam kopírovať. Je však nutné, aby zdrojový zošit bol otvorený a cieľový  zošit bol aktuálny. Zadajte príkaz Štýl. Stlačte tlačidlo Zlúčiť. Otvorí sa okno Zlúčiť štýly. V zozname Zlúčiť štýly vyberte zošit, z ktorého chcete štýly kopírovať. 

Príklad „Štýl“


V zošite Mzdy8 definujte štýl Fero s nasledujúcimi vlastnosťami:

Číslo : 
text

Zarovnanie: Centrovať vodorovne, Hore zarovnané (zalomiť), Nahor otočené o 10o
Písmo: 
Bookman Old Style 14, Tučné kurzíva, Červené.

Orámovanie: Ľavý, Pravý, Horný Dolný, Šikmo Nadol.

Vzorky: 
Tieňovanie,  modré šrafovanie.

Ochrana:
Povoliť editovať len vstupné údaje a  postup výpočtu skryť.
Prekopírujte štýl Fero do zošita Mzdy7, kde ho aj použite.

8.5 Podmienené formátovanie

Definícia

Bunky, v ktorých použijete podmienené formátovanie, budú pružne reagovať na obsiahnuté hodnoty zmenou formátu. 

Príklad „Mzdy 9“

V zošite Mzdy9, kópii zošita Mzdy1, chceme rozlíšiť:

1. Čistú mzdu prevyšujúcu hodnotu 6000 Sk tým, že takáto  hodnota bude tučná a zelene tieňovaná. 
 

2. Hrubú mzdu rozdeľte farebne  do troch kategórií — nízka, stredná a vysoká. Hranice strednej kategórie sú 7000-8000. 

Postup

Označme oblasť H2:H7, kde je čistá mzda. Zadajte príkaz Podmienené formátovanie. Otvorí sa okno Podmienené formátovanie. V poli 1. Podmienka nastavte Hodnota bunky je väčšia ako 6000. Stlačte tlačidlo Formát. Otvorí sa okno Formát buniek. Nastavte jednotlivé formáty — v našom prípade tučné a zelené tieňovanie.  Stlačte OK. Vrátite sa do okna Podmienené formátovanie, kde ukážka zobrazuje formát, ktorý sa použije pri splnení podmienky. Stlačte OK.

V prípade hrubej mzdy postupujme podobne. Po zadaní  prvej podmienky stlačte tlačidlo Pridať. Okno Podmienené formátovanie  sa rozšíri a umožňuje vložiť druhú podmienku. Po zadaní druhej podmienky opäť stlačte tlačidlo Pridať a môžete zadať tretiu podmienku atď.

Odstránenie 

V okne Podmienené formátovanie stlačte tlačidlo Odstrániť. Otvorí sa okno Odstrániť podmienený formát. Zaškrtnutím vyberte, ktorá podmienka sa má odstrániť.

8.6 Nájsť a nahradiť


Príkazy Nájsť a Nahradiť fungujú tak, ako to poznáme z Wordu. Prehľadávanie, resp. nahradzovanie sa týka všetkých vybraných hárkov. 

8.7 Prejsť na


Príkaz Prejsť na otvorí okno Prejsť na. V zozname Prejsť na si môžete vybrať ktorúkoľvek z pomenovaných oblastí. Ak stlačíte tlačidlo Špeciálne otvorí sa okno Prejsť na špeciálne,  v ktorom je bohatý výber prepínačov. Ak zapnete nejaký prepínač, napr. Komentáre, tak budú vybrané všetky bunky obsahujúce komentáre.

